SKRIFTLIG FORESPØRGSEL E-2247/02

af Alexander de Roo (Verts/ALE) til Kommissionen

(23. juli 2002)

Om: EU-støttede infrastrukturprojekter og disses overensstemmelse med bestemmelserne i EF's miljølovgivning sagen vedrørende motorvejsprojektet D8 i Den Tjekkiske Republik

Motorvej D8 er en del af den IV. europæiske multimodale transportkorridor Berlin-Istanbul. To afsnit af motorvejen på den tjekkiske side er endnu ikke bygget. Til det første afsnit igennem Ceske Stredohoris beskyttede landskabsområde (en del af EECONET) optog de tjekkiske myndigheder et EIB-lån i november 2001. Det andet afsnit er planlagt til at gå igennem det særligt beskyttede område for fugle i de østlige Krusne Hory-bjerge. Begge områder har mulighed for at blive optaget i Natura 2000-netværket.

For så vidt angår afsnittet gennem Ceske Stredohori, blev der i 1996 foretaget en vurdering af virkningen på miljøet (VVM). Imidlertid var det kun den ene mulighed, der blev undersøgt, selv om en sådan fremgangsmåde er i modstrid med bestemmelserne i den tjekkiske lov om miljøindvirkningsvurderinger. Dette bekræftedes af lovgivningsudvalget i det tjekkiske miljøministerium i marts 1999, som efter en klage fra ikke-statslige miljøorganisationer udtalte, at afgørelsen var behæftet med formelle og proceduremæssige fejl, og derfor kan den ikke betragtes som en afgørelse i overensstemmelse med loven om VVM. Aftalen om EIB-lånet blev undertegnet i november 2001.

Er Kommissionen opmærksom på de påståede procedurefejl, der blev begået under vurderingen af virkningen på miljøet vedrørende motorvej D8-projektet gennem Ceske Stredohori?

Hvordan sikrer Kommissionen, at bevillingen af VVM-lån og førtiltrædelsesstøtte er i overensstemmelse med EU's miljøregler, og at de gennemføres i ansøgerlandene?

Hvordan sikrer Kommissionen inden for rammerne af EU's førtiltrædelsesstrategi, at der er overensstemmelse mellem målet om i tide at fastlægge Natura 2000-områder i de fremtidige medlemsstater på den ene side og gennemførelsen af transportinfrastrukturprojekter som f.eks. motorvej D8 på den anden side?

Svar afgivet på Kommissionens vegne af Margot Wallström

(11. september 2002)

Den delstrækning af D8-motorvejen via Ceske Sredohori, der har betegnelsen afsnit 0805, er ved at blive medfinansieret af Den Europæiske Investeringsbank (EIB). Informationer fra EIB har bekræftet, at de relevante procedurer, for så vidt angår miljøindvirkningsvurderingen (VVM) i forbindelse med afsnit 0805, er blevet gennemført i overensstemmelse med de gældende tjekkiske love, samt at det tjekkiske miljøministerium har stillet de nødvendige betingelser og krævet afbødende foranstaltninger med henblik på at reducere følgevirkningerne for det pågældende beskyttede landskab mest muligt. Hvis der nu foreligger vidnesbyrd om, at den nationale lovgivning er blevet overtrådt, vil det i givet fald være muligt at indbringe sagen for de kompetente nationale retsinstanser. Kommissionen har ingen kompetence til at intervenere i sådanne nationale sager i perioden forud for tiltrædelsen.

Kommissionen har til enhver tid insisteret på behovet for at anvende fællesskabsretten, navnlig det såkaldte VVM-direktiv(1), såvel som naturbeskyttelseslovgivningen i forbindelse med udviklingen af nye infrastrukturprojekter i perioden forud for tiltrædelsen. Dette bør ikke blot gælde for projekter, der medfinansieres via de særlige fællesskabsfonde forud for tiltrædelsen, men for alle nyinvesteringer, herunder naturligvis også de projekter, der modtager støtte i form af EIB-lån. I forbindelse hermed har Kommissionen i sammenhæng med den konsultationsprocedure, der er fastsat i artikel 21 i EIB's vedtægt, systematisk mindet banken om behovet for at sikre, at procedurerne vedrørende VVM og naturbeskyttelse er i overensstemmelse med den relevante fællesskabslovgivning for de projekter, de er med til at finansiere.

Ansøgerlandene arbejder for øjeblikket med gennemførelsen af både habitat- og fugledirektivet(2), herunder udvælgelsen af de lokaliteter, der skal foreslås optaget på listen over Natura 2000-lokaliteter.

Så længe der endnu ikke er fastsat lister over disse lokaliteter i kandidatlandene, er Kommissionen af den opfattelse, at man ved behandling af projekter med henblik på fællesskabsstøtte bør betragte alle de følgende lokalitetstyper som værende miljømæssigt set særligt sårbare områder på naturbeskyttelsesområdet:

(a) lokaliteter, som er medtaget på listerne i den seneste oversigt over vigtige fugle-områder i kandidatlandene (IBA 2000, som er udarbejdet af Birdlife International) og (om muligt) tilsvarende mere detaljerede videnskabelige oversigter, som har fået de nationale myndigheders blå stempel;

(b) vådområder af international betydning, som er udpeget i medfør af Ramsar-konventionen, eller som er berettiget til en sådan beskyttelse;

(c) områder, for hvilke Bern-konventionen om beskyttelse af Europas vilde dyr og planter samt naturlige levesteder (art. 4) finder anvendelse, navnlig de lokaliteter, der opfylder kriterierne i Emerald-nettet;

(d) områder, som er beskyttet i medfør af landets egen naturbeskyttelseslovgivning.

Såfremt én af disse lokaliteter vil kunne blive væsentligt berørt af en plan eller et projekt, som finansieres med midler fra førtiltrædelsesfonde, vil man være nødt til at iværksætte procedurer noget lig dem, der er foreskrevet i artikel 6, stk. 3) og 4), i habitat-direktivet, med henblik på at sikre, at alle sådanne tilfælde behandles i overensstemmelse med Fællesskabet normer for miljøbeskyttelse.

(1) Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(2) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992, og Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.